
«ԳՈՒՅՔ ՆՎԻՐԵԼՈՒ ՄԱՍԻՆ»
ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

	      1.  ՀՀ ֆինանսների նախարարություն
	17.07.2026թ.

	
	N 01.1/9/19478-2026

	ՀՀ տարածքային կառավարման և ենթակառուցվածքների նախարարության 08.07.2026թ․ N ԴԽ//26096-2026 գրությամբ ներկայացված «Գույք նվիրելու մասին»  ՀՀ կառավարության որոշման նախագծի վերաբերյալ, որով առաջարկվում է ՀՀ սեփականություն հանդիսացող՝ ՀՀ Արմավիրի մարզպետի աշխատակազմին ամրացված, Արմավիրի մարզի Մեծամոր համայնքի Նորապատ գյուղի 9-րդ փողոց, 38/1 հողամաս հասցեում գտնվող 780.3 քառ․ մետր մակերեսով հողամասը (այսուհետև Գույք) նվիրել ՀՀ Արմավիրի մարզի Մեծամոր համայնքին, հայտնում ենք հետևյալը.
1. Նախագծի հիմնավորման համաձայն Գույքը ՀՀ կառավարության 21.03.2024թ. N 417-Ա որոշմամբ նվիրաբերվել է ՀՀ-ին և ամրացվել Արմավիրի մարզպետի աշխատակազմին՝ բնակչության առողջության առաջնային պահպանման ծառայություններ մատուցող բժշկական կազմակերպության շենք կառուցելու նպատակով։
Ընդ որում հիմնավորման մեջ նշվել է, որ ուսումնասիրությունների ընթացքում պարզվել է, որ տրամադրված հողակտորի մակերեսը և պարամետրերը չեն բավարարում տիպարային նախագծի լիարժեք տեղակապման և նորմատիվ պահանջների ապահովման համար, ուստի տվյալ տարածքում բժշկական ամբուլատորիայի կառուցումն անհնար է դարձել, արդյունքում առաջարկվում է Գույքը վերադարձնել Մեծամոր համայնքին։
Այդ կապակցությամբ առաջարկում ենք Նախագծի հիմնավորումներում պարզաբանել, թե ում կողմից և երբ իրականացված ուսումնասիրությունների արդյունքում է բացահայտվել նման անհնարինությունը (առաջարկում ենք նախագծին կցել վերոգրյալ եզրակացությունը)։
2. Հաշվի առնելով ՀՀ կառավարության 19.12.2024թ. N 2037-Ն որոշման 5-րդ կետը, համաձայն որի գույքային իրավունքների պետական գրանցման և պայմանագրերի նոտարական վավերացման ծախսերն իրականացվում են նվիրառուների կողմից, առաջարկում ենք Նախագծում նախատեսել համապատասխան դրույթ՝ նշված ծախսերը նվիրառուի կողմից իրականացնելու վերաբերյալ:
	








1․ Ընդունվել է․
Նախագծին կից ներկայացված փաստաթղթերի փաթեթում ներառվել է Մեծամոր համայնքի ղեկավարի գրությունը, որում ներկայացված է ամբուլատորիայի կառուցման համար անհրաժեշտ հողամասի և համայնքի կողմից հատկացված հողամասի գծային չափերի տարբերությունների վերաբերյալ տեղեկատվությունը, ինչով պայմանավորված համայնքի կողմից հատկացված տարածքի վրա ամբուլատորայի կառուցումն անհնար է դարձել։  

2․ Չի ընդունվել․
Նախագծում անշարժ գույքի նվիրատվության պայմանագրի նոտարական վավերացման և պայմանագրից ծագող գույքային իրավունքների պետական գրանցման ծախսերի իրականացման վերաբերյալ դրույթ չի ներառվել՝ հաշվի առնելով, որ նման կարգավորում արդեն իսկ նախատեսված է ՀՀ կառավարության 2024 թվականի դեկտեմբերի 19-ի N 2037-Ն որոշման 5-րդ կետով:

	2. Կադաստրի կոմիտե
	16.07.2026թ.

	
	N ՍԹ/14841-2026

	Առաջարկություններ և դիտողություններ չունի:

	3. ՀՀ Արմավիրի մարզպետի աշխատակազմ
	10.07.2026թ.

	
	N 02/7/04985-2026

	Հայտնում եմ Ձեզ, որ Արմավիրի մարզպետի աշխատակազմում «Գույք նվիրելու մասին» ՀՀ կառավարության որոշման նախագիծը և նախագծի ընդունումը հիմնավորող անհրաժեշտ փաստաթղթերի փաթեթը քննարկվել է և արժանացել հավանության։
     Միաժամանակ ներկայացվում է նախագծի վերաբերյալ  հետևյալ առաջարկությունը․
Նախագծի նախաբանում «օրենքի 6-րդ հոդվածի 1-ին կետը» բառերը փոխարինել  «օրենքի 6-րդ հոդվածի 1-ին մասի 1-ին կետը» բառերով, քանի որ «Նորմատիվ իրավական ակտերի մասին» ՀՀ օրենքի 14-րդ հոդվածի 3-րդ մասի պահանջի համաձայն՝  օրենսդրական ակտերում հոդվածները բաժանվում են «մասեր» կոչվող միայն համարակալված պարբերությունների: Հոդվածների մասերը կարող են բաժանվել միայն համարակալված կետերի, կետերը` միայն համարակալված ենթակետերի:
	Ընդունվել է․
Նախագծի նախաբանը խմբագրվել է։



